Jacob Jensen (V), 2008-04-08:
Vi har en regering i øjeblikket, som gang på gang viser, at vi kan forbedre rammebetingelserne for at drive erhvervsvirksomhed i Danmark.
En del af den strategi, som regeringen har lagt for erhvervsvirksomhederne, er, at vi skal sænke de administrative byrder med 25 pct. inden år 2010.
Og forslaget, som vi her skal behandle, er netop en del af den strategi, hvor i hvert fald en del af forslaget netop stammer fra regeringens Byrdekomité, som har kigget på, hvordan man kan gøre det enklere eksempelvis at indberette regnskaber.
Forslaget betyder en reduktion af de administrative byrder i omegnen af 22 mio. kr. årligt, som opnås netop ved at gøre det lettere for visse dele af erhvervslivet, når man skal indberette årsregnskaber.
Det synes vi i Venstre er ganske positivt, og det skyldes, at forslaget ændrer på den afgrænsning, der er mellem definitionerne, når man kalder det en lille eller en mindre virksomhed i forhold til en mellemstor virksomhed.
Der er simpelt hen flere virksomheder, som kommer til at være under den definition, som gør, at de kommer til at slippe lidt lettere i forhold til de krav, der bliver stillet til årsregnskabet, og dermed får de lidt færre byrder.
Det er i øvrigt også en grænse, som man harmoniserer med EU's grænse på området.
Og vi synes også fra Venstres side, at det er meget fint, at man prøver at lægge et snit i forhold til de øvrige EU-lande, når man indberetter årsregnskaber.
Det er i øvrigt også fint, at man prøver at kigge på, hvordan behovet så er for den, der skal læse de her regnskaber, i forhold til den mængde oplysninger, som man skal indgive til regnskaberne.
Altså, det er jo klart, at jo større virksomheden er, desto flere interessenter vil der være og desto flere aktionærer vil der være, som interesserer sig for regnskaberne.
Og tilsvarende kan man sige, at jo mindre virksomheder, desto færre vil der være, der interesserer sig for de her ting - dermed ikke sagt, at det ikke er interessant at kigge i årsregnskaberne for mindre virksomheder.
Men alt andet lige er det jo klart, at vi må kigge på, hvor det er, der er størst behov for at komme med oplysninger.
Derfor er vi også tilfredse med, at forslaget faktisk graduerer på de krav, der bliver stillet til virksomhedernes størrelse.
Det betyder jo ikke nødvendigvis, at man, fordi man fjerner nogle af kravene, altid får en dårligere kvalitet i regnskaberne.
Tværtimod kan det faktisk betyde, at man fra virksomhedernes side, hvis nogle af kravene fjernes, som der også bliver lagt op til i forslaget, eksempelvis revisionspligten af ledelsesberetningen, vil begynde at komme med nogle yderligere oplysninger af relevans, hvilket man måske ikke tidligere ville have gjort, hvis der havde været nogle uforholdsmæssigt store omkostninger forbundet med at få revideret sin ledelsesberetning.
Så på den baggrund synes vi også, at det er meget fornuftigt, at man både harmoniserer det med EU, at man sikrer nogle administrative lettelser, og at man i øvrigt graduerer de krav, man stiller i forhold til virksomhedernes størrelse, når der laves årsregnskaber.
På den baggrund og i øvrigt også på baggrund af de positive høringssvar, som vi har noteret os, kan vi fra Venstres side støtte forslaget.